ΣΧΟΛΕΣ 2
ΟΙ   ΡΩΣΟΙ   ΦΟΡΜΑΛΙΣΤΕΣ
Ο Λεβ Κουλέσοφ (1899-1970), σκηνοθέτης και θεωρητικός, είχε ανοίξει σχολή, πειραματικό κέντρο, όπου μεταξύ άλλων έκανε το περίφημο πείραμά του, που έμεινε στην ιστορία του κινηματογράφου ως πείραμα Κουλέσοφ, με το οποίο απέδειξε ότι η τέχνη του κινηματογράφου είναι η τέχνη του μοντάζ των πλάνων. Λεβ Κουλέσοφ πειραματιζόμενος με το μοντάζ, μοντάρισε ταινία που αργότερα έμεινε γνωστή με την ονομασία πείραμα Κουλέσοφ. Σ’ ένα κοντινό μονοπλάνο του γνωστού τότε ρώσου ηθοποιού Μοζούκιν, ο οποίος δεν έκανε τίποτα διαφορετικό από το να κοιτάζει ευθέως την κάμερα, παρενέβαλε ένα κοντινό ενός πιάτου αχνιστής σούπας + πλάνο Μοζούκιν + πλάνο ενός παιδιού που κοιμάται + πλάνο Μοζούκιν + πλάνο μιας γυναίκας προκλητικά ντυμένης + πλάνο Μοζούκιν, και τα πρόβαλε σε κοινό που έμεινε έκθαμβο με την ευαισθησία της ηθοποιίας του Μοζούκιν (https://www.youtube.com/watch?v=_gGl3LJ7vHc ). Τα μηνύματα αυτού του πειράματος ήταν πολλαπλά για την κινηματογραφική αισθητική. Πέρα από την άμεση εξάρτηση της υποκριτικής από το μοντάζ στον κινηματογράφο, το πείραμα Κουλέσοφ εισήγαγε το συνεκδοχικό μοντάζ. Από τότε ο κινηματογράφος γίνεται τέχνη του μοντάζ. Ο μετέπειτα θεωρητικός Ρόναλντ Λεβάκο τοποθετεί τα γραπτά του Κουλέσοφ ανάμεσα στις πρώτες παρακινήσεις που έγιναν για τις σημειολογικές μελέτες του φιλμ.

	                                                                        Σεργκέι Αϊζενστάιν

	

	


Ο Σεργκέι Αϊζενστάιν (1898-1948) θεωρείται και σήμερα ένας από τους σπουδαιότερους σκηνοθέτες του κόσμου. Ο Αϊζενστάιν είχε μελετήσει τους μεγάλους ζωγράφους και ιδιαίτερα τον Ντα Βίντσι, τον Ντελακρουά και τον Θεοτοκόπουλο. Αγαπούσε τον ποιητή και ζωγράφο Μπλέικ, τον αμερικανό πεζογράφο Μέλβιλ, τον μεγάλο ρώσο συγγραφέα Τολστόι, όπως και τον θεατρικό συγγραφέα Γκόγκολ. Επίσης είχε μελετήσει το ιαπωνικό θέατρο Καμπούκι και ήταν γνώστης της επιστήμης της ψυχανάλυσης. Αρχικά δούλεψε ως σκηνογράφος και ζωγράφος αφισών, πέρασε στη σκηνοθεσία του θεάτρου και λίγο αργότερα στην κινηματογραφική σκηνοθεσία. Στις ταινίες του ο ίδιος έκανε και το μοντάζ. Είναι ο ιδρυτής του μοντάζ των ατραξιόν καθώς και του ιδεολογικού μοντάζ.
Ο πρώτος που κυριολεκτικά δημιουργεί το ιδεολογικό μοντάζ στον κινηματογράφο, είναι ο Αϊζενστάιν. Πήρε το συνεκδοχικό μοντάζ τού Κουλέσοφ και το προέκτεινε στην εισαγωγή της ιδέας. Πρακτικά, αυτό που έκανε ήταν να παρεμβάλει στο αρχικό μονοπλάνο που ταυτίζεται με την πραγματικότητα, ένα μεταφορικό πλάνο, μία εικόνα που εάν ήταν κείμενο θα χρησιμοποιούσαμε μία μεταφορά ή μία παρομοίωση.
Το «Θωρηκτό Ποτέμκιν» (https://www.youtube.com/watch?v=XY0qoiAbv8s ) είναι ένα κλασσικό δείγμα προπαγανδιστικού κινηματογράφου, υψηλής όμως αισθητικής, με τον κακό τσάρο και τους καλούς επαναστάτες. Δεν είναι τυχαίο ότι ένας από τους θαυμαστές της ταινίας υπήρξε ο διαβόητος Γιόζεφ Γκέμπελς. «Είναι ένα καταπληκτικό φιλμ, χωρίς όμοιό του στην ιστορία του κινηματογράφου. Ένας άνθρωπος χωρίς σταθερό πολιτικό υπόβαθρο, εύκολα θα μπορούσε να γίνει Μπολσεβίκος» είχε δηλώσει ο Υπουργός Προπαγάνδας του Χίτλερ.

Σε διαφορετικό μήκος κύματος ο γάλλος θεωρητικός του κινηματογράφου Ζαν Μιτρί: «Έργο προπαγάνδας ναι, αλλά με το ευγενέστερο νόημα, που μπορεί να έχει αυτή η λέξη. Όπως όλα τα μεγάλα έργα τέχνης του παρελθόντος, που εκφράζουν μια στιγμή της παγκόσμιας συνείδησης, το “Θωρηκτό Ποτέμκιν” παρουσιάζει την εξόρμηση ενός λαού, που είναι συσπειρωμένος γύρω από την ίδια ιδέα, το ίδιο εθνικό αίσθημα. Ακριβώς όπως υπήρξαν η Ιλιάδα και η Οδύσσεια για τους Έλληνες ή τα ηρωικά μεσαιωνικά έπη για τον Δυτικό Πολιτισμό».

Η κορυφαία στιγμή του έργου θεωρείται το τέταρτο επεισόδιο με το μακελειό στα σκαλιά της Οδησσού, που θεωρείται η καλύτερη σκηνή στην ιστορία του κινηματογράφου. Έχει ως θέμα τη βία που άσκησαν οι άνδρες της Λευκής Φρουράς του Τσάρου εναντίον του λαού. Το διασκορπισμένο και πανικόβλητο πλήθος που κατεβαίνει τρέχοντας τα σκαλιά κι αμέσως μετά οι Λευκοφρουροί, που σχεδόν μηχανικά με στρατιωτικό βηματισμό, κατεβαίνουν πυροβολώντας, παρουσιάζονται από τον Αϊζενστάιν με εναλλαγές πλάνων, που συγκρούονται και αντιπαρατίθενται με μια ρυθμική θαυμαστής ακρίβειας και αποτελεσματικότητας.

Αυτή η σκηνή είναι το καλύτερο παράδειγμα της θεωρίας του Αϊζενστάιν περί μοντάζ. Είναι το λεγόμενο «μοντάζ - ατραξιόν» ή «ιδεολογικό μοντάζ», η άμεση διαδοχή δύο κινηματογραφικών πλάνων, που πρέπει να γίνεται με τέτοιο τρόπο, ώστε να προκαλεί σοκ στον θεατή. Αυτό το σοκ είναι που θα φωτίσει και θα αποκαλύψει μια ιδέα, ένα συγκεκριμένο σύμβολο. Πολλοί κατοπινοί σκηνοθέτες έχουν αποτίσει φόρο τιμής στη συγκεκριμένη σκηνή, όπως ο Μπράιαν Ντε Πάλμα («Οι Αδιάφθοροι»), Φράνσις Φορντ Κόπολα («Ο Νονός»), Τζορτζ Λούκας («Πόλεμος των Άστρων: Η εκδίκηση των Σιθ»), ενώ κάποιοι άλλοι βρήκαν την ευκαιρία να τη διακωμωδήσουν, όπως ο Γούντι Άλεν («Μπανάνες», «Ο Ειρηνοποιός»), Τζέρι Τζάκερ («Τρελές Σφαίρες 33 1/3») και Τέρι Γκίλιαμ («Μπραζίλ»).
Ο Αϊζενστάιν τελειοποίησε την αισθητική του βωβού κινηματογράφου. Χαρακτηριστικό του στοιχείο στο καδράρισμα είναι η αλληλουχία κάδρου όπου, ό,τι κι αν καδράρεται, κυριαρχούν οι κάθετες γραμμές, ακολουθούμενο από κάδρο με παράλληλες γραμμές και τρίτο κάδρο που συνθέτει τις παράλληλες και κάθετες. Έτσι, ο Αϊζενστάιν δημιούργησε ξεχωριστή εικαστικότητα στην προσπάθειά του να ενσωματώσει στη γλώσσα του κινηματογράφου τη διαλεκτική, επηρεασμένος από τον μαρξιστικό διαλεκτικό υλισμό, που είχε τότε λειτουργήσει ως ιδεολογική βάση της Οκτωβριανής επανάστασης. Ο ίδιος αναφέρει: «Η τέχνη είναι αποτέλεσμα του διαλεκτικού υλισμού, η αισθητική ανταπόκριση της διαλεκτικής φιλοσοφίας που επιβάλλει μια δυναμική σύλληψη της πραγματικότητας, ενώ το ον είναι μια σταθερή εξέλιξη που έρχεται από την εσωτερική δράση δύο αντιτιθέμενων δυνάμεων, και η σύνθεση γεννιέται από την εναντίωση ανάμεσα στη θέση και αντίθεση.»
Ο Αϊζενστάιν έγραψε πολλά θεωρητικά κείμενα, κάποια από τα οποία έχουν εκδοθεί στην Ελλάδα, και συνεχίζουν να εκδίδονται αποκαλύπτοντας το σύνθετο και πολύπλευρο ταλέντο του μεγάλου σκηνοθέτη. Ο ποιητής και σημαντικό πρόσωπο της διανόησης της ρώσικης επανάστασης Βλαντιμίρ Μαγιακόφσκι, είχε παραχωρήσει στον Αϊζενστάιν τις στήλες του πρωτοποριακού περιοδικού «ΛΕΦ», όπου ο μεγάλος σκηνοθέτης δημοσίευε κείμενα με κεντρικό θέμα την άρθρωση του σινεμά.
Συνήθιζε να σχεδιάζει τις ταινίες του σε σκίτσα, αυτό που αργότερα ονομάσαμε story board (στόρι μπορντ), και χρησιμεύει για τον πλήρη έλεγχο στην αισθητική κατασκευή μιας ταινίας. Αλλά οι καινοτομίες του Αϊζενστάιν δεν σταματούν εκεί. Η σκηνοθεσία του λειτούργησε ως πρότυπο για ολόκληρο τον μετέπειτα κινηματογράφο. Πίστευε ότι ο κινηματογράφος είναι η τέχνη που συνδυάζει όλες τις προηγούμενες τέχνες.
Αυτή η περίοδος φέρνει και δύο άλλα αισθητικά ρεύματα: το ΚΙΝΟ-ΠΡΑΒΔΑ (ΚΙΝΗΜΑΤΟΓΡΑΦΟΣ-ΑΛΗΘΕΙΑ) και το ΚΙΝΟ-ΓΚΛΑΖ (ΚΙΝΗΜΑΤΟΓΡΑΦΟΣ-ΜΑΤΙ). Ο Κουλέσοφ και ο Βερτόφ, με οπερατέρ τον Κάουφμαν, γυρίζουν κάτω από επικίνδυνες συνθήκες, επίκαιρα από το μέτωπο. Στην ταινία O άνθρωπος με την κινηματογραφική μηχανή (1929) (https://www.youtube.com/watch?v=cGYZ5847FiI ), ο Βερτόφ για πρώτη φορά βάζει μια δεύτερη κάμερα να καταγράφει την πρώτη, με στόχο την απόλυτη αλήθεια. Ένα εφέ ανοίγει την ταινία. Ο γνωστός διευθυντής φωτογραφίας του βωβού κινηματογράφου Κάουφμαν με μια κινηματογραφική μηχανή στον ώμο σκαρφαλώνει πάνω σε μια τεράστια κάμερα και κοιτάζει τους θεατές από εκεί. Ο κινηματογράφος αποκαλύπτει το ίδιο του το μέσο. Ο Βερτόφ θέλει να καταδείξει την πραγματικότητα όπως είναι. Το ντοκιμαντέρ αρχίζει να αποκτά διαφορετική άρθρωση στο κινηματογραφικό στερέωμα. 

Ο Σβέβολοντ Πουντόβκιν (1893-1953) υπήρξε σκηνοθέτης και θεωρητικός. Και αυτός όπως και ο Αϊζενστάιν, θεώρησε τον κινηματογράφο, κυρίως, ως τέχνη του μοντάζ και επηρεάστηκε από τη θεωρία του φορμαλισμού. Διέκρινε τέσσερα είδη μοντάζ. Το μοντάζ της αντίθεσης, του παραλληλισμού, το ταυτόχρονο και το μοντάζ με λάιτ μοτίβ που είναι πλάνο ή σκηνή που επανέρχεται κατά διαστήματα μέσα στην ταινία. Πίστευε ότι «η αποτελεσματικότητα της κινηματογραφικής αναπαράστασης έγκειται στο γεγονός ότι το μέσο της κάμερας προσπαθεί να εισδύσει όσο γίνεται πιο βαθιά στο κεντρικό σημείο κάθε σκηνής».
	

	


